Sneltreindrywer uitgevang wat gou kamer verlaat | Maroela Media
Argieffoto (Foto: scooterenglasias/Pixabay)
Die bestuurder van 'n sneltrein in Japan het beheer van die trein aan 'n ongekwalifiseerde kondukteur oorgegee sodat hy 'n dringende draai kon gaan loop.
Die ongelukkige drywer se toiletbesoek sou dalk ongemerk verbygegaan het, maar sy trein was een minuut laat en 'n ondersoek is van stapel gestuur in die land wat bekend staan vir sy stiptelikheid.
Die bestuurder het bely dat hy sy pos verlaat het toe hy maagpyn ondervind het. Hy het beheer van die trein met 160 passasiers aan boord aan 'n kondukteur oorgegee sodat hy vinnig die toilet kon besoek. Hy was drie minute lank weg terwyl die trein teen sowat 150 km/h beweeg het.
Sneltreine word streng beheer deur gerekenariseerde sentralebevelstelsels, maar daar word van menslike bestuurders vereis om in plek te bly om enige onverwagte situasie te hanteer, het 'n woordvoerder aan AFP gesê. Hulle moet ook per hand rem aanslaan of versnel soos nodig om veiligheid te verseker en die treine op skedule te hou.
Die bestuurder se afwesigheid het tot 'n minuut lange vertraging gelei en dit het die geheim aan sy toesighouers verklap.
Bestuurders wat 'n noodgeval ondervind is veronderstel om met die bevelsentrum te koördineer om die beheer aan 'n gekwalifiseerde bestuurder oor te gee, op die spoor stil te hou of by die naaste stasie stil te hou.
Uitvoerende lede van die maatskappy het Donderdag tydens 'n perskonferensie om verskoning gevra vir die voorval en gesê daar sal "gepas" opgetree word teen die bestuurder. Die bestuurder het verduidelik hy wou nie 'n vertraging veroorsaak deur die trein tot stilstand te bring nie. "Ek het dit ook nie aangemeld nie, want dit was 'n verleentheid," het hy bygevoeg.
'That 70s Show'-akteur van verkragting beskuldig
En dan het ons Afrika…….
Shame…. armed man! Alles word so gemeganiseer en gerekeniseer dat daar niks tyd oor is vir menslikheid….
Nou maar dan moet hulle mos maar 'n opgeleide assistent saam met daai drywer sit, genade as die dan nood druk dan druk hy.
Hier klim die family voorin en ry saam huistoe.
Ja kyk, dit is uiters onaanvaarbaar om 'n minuut laat te wees… ek sidder…. dit is 60 volle sekondes. Terloops ek het 90 sekondes geneem om die kommentaar te skryf!